**Pravidlá súťaže „Dvanásť komnát mesta Humenné“**

**Usporiadateľ súťaže**

Usporiadateľom súťaže je Mestské kultúrne stredisko Humenné (ďalej len „MsKS“) so sídlom na Gorkého 1, 066 01 Humenné, IČO 00351865 (ďalej len „Usporiadateľ“). Usporiadateľ je zároveň prevádzkovateľ súťaže (ďalej len „prevádzkovateľ súťaže“). Usporiadateľ vydáva tieto pravidlá súťaže (ďalej len „Pravidlá“ alebo „Štatút“). Spoluusporiadateľom súťaže je Turistické informačné centrum Humenné (ďalej len „TIC“)

**Trvanie súťaže**

Súťaž sa uskutoční v mesiacoch február – november 2023. Žrebovanie a následné vyhlásenie výhercov sa uskutoční v mesiaci november 2023.

**Podmienky súťaže**

Pre zapojenie sa do súťaže je potrebná ***kartička na zbieranie nálepiek***, ktorú bude možné získať na prvej aktivite projektu „Dvanásť komnát mesta Humenné“ v Turistickom informačnom centre alebo na mieste konania ďalších aktivít. Kritérium pre zaradenie do záverečného žrebovania je nazbieraných 8 nálepiek, t. j. zúčastnenie sa na najmenej 8 z 12 aktivít projektu „Dvanásť komnát mesta Humenné“. Každý účastník môže mať len jednu ***kartičku na zbieranie nálepiek***, ktorá je neprenosná a vypísaná na meno účastníka alebo meno rodiča, v prípade neplnoletosti účastníka. Podujatia sú vhodné pre všetky vekové kategórie. Deti len v sprievode dospelej osoby. Termíny konania aktivít budú zverejnené na webových sídlach MsKS a TIC a na sociálnych sieťach.

Účastník súťaže súčasne udeľuje svoj súhlas s účasťou v súťaži podľa týchto pravidiel, súhlasí so znením pravidiel bez výhrad a s prípadným prijatím výhry spôsobom podľa pravidiel. Usporiadateľ súťaže nie je zodpovedný za technické či programové chyby a omyly vzniknuté počas registrácie a riadenia súťaže. Súťažiaci sa môže zúčastniť žrebovania tak, že odovzdá vyplnenú kartičku s kontaktnými údajmi na poslednom podujatí „Dvanásť komnát mesta Humenné“ alebo osobne donesie do TIC, podľa stanoveného dátumu. Výherca bude po písomnom potvrdení výhry usporiadateľom kontaktovaný s bližšími informáciami týkajúcimi sa prevzatia predmetu výhry, manipulácii a príslušným kontaktom na zodpovednú osobu za usporiadateľa. Súťaž sa uskutočňuje na území Slovenskej republiky. Účastník sa zaväzuje, že uvedie pravdivé údaje a bude postupovať v súlade s pravidlami.

**Oznámenie výhry**

Výherca bude o výhre informovaný telefonicky alebo emailom. Vyhlásenie výsledkov žrebovania bude zverejnené na webovej a facebookovej stránke usporiadateľa. Cena bude odovzdaná zástupcom usporiadateľa – oproti podpis.

**Výhry**1. cena: 50 eur poukážka na predstavenia organizované MsKS

2. cena: 30 eur poukážka na predstavenia organizované MsKS

3. cena: 20 eur poukážka na filmové predstavenia kina FAJN

4. cena: 15 eur poukážka na nákup kníh

5. cena: balíček suvenírov TIC

**Osobné údaje a súhlas so zverejnením podľa § 11 Občianskeho zákonníka**

Účastník súťaže berie na vedomie, že pre účasť v tejto súťaži a pre prebratie výhry je potrebné udeliť súhlas so spracovaním poskytnutých potrebných a nevyhnutných osobných údajov v zmysle Nariadenia Európskeho parlamentu a Rady (EÚ) 2016/679 z 27. apríla ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (ďalej len „GDPR“) a (ii) zákona č. 18/2018 Z. z. o ochrane osobných údajov a o zmene a doplnení niektorých zákonov (ďalej len „Zákon“) a používať údaje použité v súvislosti so súťažou podľa týchto pravidiel súťaže v súlade s právnym poriadkom SR., ako aj za podmienok stanovených v tomto Štatúte. Výherca, ako aj osoby, ktoré výherca určí ako sprievod, udeľujú prevzatím výhry od MsKS a podpísaním protokolu o prevzatí výhry súhlas na uvedenie mena a priezviska, ako aj bezvýhradný súhlas na bezodplatné použitie jeho podobizne, obrazových snímok, obrazových a zvukových, zvukovo-obrazových záznamov týkajúcich sa fyzickej osoby alebo jej prejavov osobnej povahy v súvislosti so súťažou, v súlade s ustanoveniami § 11 a nasl. zákona č. 40/1964 Zb. Občiansky zákonník v platnom znení, na účely prezentácie a propagácie súťaže a/alebo aktivít MsKS, a to všetkými obvyklými spôsobmi prezentácie alebo propagácie (napr. uverejnením v elektronických a printových médiách, tlačových materiáloch, v teletexte, v sieti internet, sprístupňovaním záznamu verejnosti) najmä na a) vyhotovenie originálu videozáznamu a audiozáznamu produkcie, b) zaradenie záznamu predstavenia alebo jeho časti do iného zvukového alebo audiovizuálneho záznamu, c) sprístupňovanie zvukového alebo audiovizuálneho záznamu predstavenia verejnosti prostredníctvom internetu, d) sprístupňovanie zvukového alebo audiovizuálneho záznamu predstavenia verejnosti prostredníctvom televízneho prenosu a akéhokoľvek iného šírenia televízneho záznamu týkajúceho sa predmetnej súťaže.

**Záverečné ustanovenia**

Usporiadateľ súťaže, prevádzkovateľ súťaže a osoby uskutočňujúce činnosti pre súťaž nezodpovedajú za žiadne technické problémy alebo technické poruchy alebo za výhru, jej kvalitu alebo akosť alebo akékoľvek iné škody alebo chyby, ktoré vzniknú v súvislosti so súťažou alebo za poškodenie alebo zrušenie akéhokoľvek aspektu súťaže a ani za žiadne výkony, ktoré neuskutočňujú alebo neprevádzkujú priamo sami.

Účastníci súťaže sú povinní rešpektovať všetky platné predpisy v deň konania aktivity týkajúce sa epidemiologickej situácie, napr. kultúrny semafor, vyhláška ÚVZ SR a pod.

V Humennom dňa 09.01.2023 Mgr. Marta Helemiková
riaditeľka MsKS